2019. gada 24. septembrī Instrukcija Nr. 6

Rīgā (prot. Nr. 43 1. §)

**Kārtība, kādā reģistrē, piesaka un iesniedz pieprasījumu   
atbalsta saņemšanai Eiropas Savienības Strukturālo reformu   
atbalsta programmā**

Izdota saskaņā ar

[Valsts pārvaldes iekārtas likuma](http://www.likumi.lv/doc.php?id=63545)

72. panta pirmās daļas 2. punktu

1. Instrukcija nosaka kārtību, kādā:

1.1. tiešās pārvaldes iestāde un pastarpinātās pārvaldes iestāde (turpmāk – valsts iestāde) reģistrē un piesaka pieprasījumu atbalsta saņemšanai Eiropas Savienības Strukturālo reformu atbalsta programmā (turpmāk – pieprasījums) saskaņā ar Eiropas Parlamenta un Padomes 2017. gada 17. maija Regulas (ES) 2017/825, ar ko laikposmam no 2017. gada līdz 2020. gadam izveido Strukturālo reformu atbalsta programmu un groza Regulas (ES) Nr. 1303/2013 un (ES) Nr. 1305/2013, 7. un 14. pantu;

1.2. Finanšu ministrija kā Eiropas Savienības Strukturālo reformu atbalsta programmas (turpmāk – programma) koordinējošā iestāde Latvijā (turpmāk – koordinējošā iestāde) iesniedz pieprasījumu Eiropas Komisijas Strukturālo reformu atbalsta dienestā.

2. Lai reģistrētu pieprasījumu, valsts iestāde veic reģistrāciju Eiropas Komisijas tiešsaistes platformas vietnē <https://webgate.ec.europa.eu/cas>, izveidojot vienotu lietotāja kontu.

3. Valsts iestāde pēc šīs instrukcijas 2. punktā minētā lietotāja konta izveidošanas informāciju par konta lietotāju (valsts iestādes nosaukums, elektroniskā pasta adrese) nosūta koordinējošajai iestādei uz elektroniskā pasta adresi [srss@fm.gov.lv](mailto:srss@fm.gov.lv).

4. Pēc šīs instrukcijas 3. punktā minētās informācijas saņemšanas koordinējošā iestāde nosūta lietotāja konta informāciju Eiropas Komisijas Strukturālo reformu atbalsta dienestam lietotāja tiesību piešķiršanai.

5. Pirms pieprasījuma reģistrācijas Eiropas Komisijas tiešsaistes platformas vietnē https://webgate.ec.europa.eu/srss-portal/ (turpmāk – tiešsaistes platformas vietne) valsts iestāde izvērtē tās darbības jomā nepieciešamo reformu prioritātes, konsultējas ar Eiropas Komisijas Strukturālo reformu atbalsta dienesta ekspertiem par pieprasījuma izstrādi un pārliecinās, ka pieprasījums neradīs dubultās finansēšanas risku.

6. Kad no koordinējošās iestādes saņemta informācija par lietotāja tiesību piešķiršanu, valsts iestāde pieprasījumu reģistrē tiešsaistes platformas vietnē koordinējošās iestādes noteiktajā termiņā.

7. Reģistrējot pieprasījumu tiešsaistes platformas vietnē, valsts iestāde norāda atbalsta prioritāti:

7.1. īstenošana ir uzsākta programmas iepriekšējā ciklā, un to nepieciešams turpināt;

7.2. pieprasījums ir saistīts ar Eiropas semestra rekomendāciju vai Eiropas Savienības politikas ieviešanu;

7.3. pieprasījums ir saistīts ar nacionālo iniciatīvu īstenošanu.

8. Koordinējošā iestāde apkopo valsts iestāžu reģistrētos pieprasījumus, grupē tos atbilstoši šīs instrukcijas 7. punktā norādītajām atbalsta prioritātēm un līdz kārtējā gada 31. oktobrim iesniedz izvērtēšanai Eiropas Komisijas Strukturālo reformu atbalsta dienestā.

Ministru prezidents A. K. Kariņš

Finanšu ministrs J. Reirs